— Моду варта пакрысе пашыраць у самых розных сферах нашай жыццядзейнасці. Беларускі арнамент з’явіўся на спартыўнай форме. Што ж замінае, каб ён стаў радаваць вока ў чыгуначным вагоне ці ў салоне авіялайнера? Згадайма Чэмпіянат свету па хакеі ў Мінску. Нашы майстры казалі, што кірмаш традыцыйных рамёстваў правялі не каля лядовых палацаў, дзе пакупнікамі сувеніраў сталі б дзясяткі тысяч замежных турыстаў, а ў парку, дзе апрача мам з каляскамі амаль нікога і не было… Так што ніводзін замежнік не патрымаў у руках рэчы з маларыцкай арнаментыкай… Інакш кажучы, у гэтым кірунку трэба працаваць вельмі мэтанакіравана і не толькі работнікам культуры. Працаваць на выстаўках, кірмашах, пад час выязных канцэртаў ды іншых буйных мерапрыемстваў. І не толькі прадаваць, але і тлумачыць, што пакупнік набывае не проста сарочку, а сімвал беларускасці ды павагі да таго куточка Бацькаўшчыны, дзе ты нарадзіўся і вырас…